TRUE ร่วงต่อ! โบรกฯ แนะช้อนเคาะเป้าสูง 8.40 บ. มองรายได้ไตรมาส 1 ฟื้น
TRUE ร่วงต่อ! โบรกฯ แนะช้อนเคาะเป้าสูง 8.40 บ. มองรายได้ไตรมาส 1 ฟื้น ล่าสุด ณ เวลา 10.33 น. ราคาหุ้นอยู่ที่ระดับ 4.72 บาท ปรับตัวลดลง 0.06 บาท หรือ 1.26% ด้วยมูลค่าการซื้อขาย 123.98 ล้านบาท โดยราคาหุ้น TRUE ปรับตัวอยู่ในแดนลบอย่างต่อเนื่อง
28 มี.ค. 2562

ผู้สื่อข่าวรายงานว่า ราคาหุ้นบริษัท ทรู คอร์ปอเรชั่น จำกัด (มหาชน) หรือ TRUE ล่าสุด ณ เวลา 10.33 น. ราคาหุ้นอยู่ที่ระดับ 4.72 บาท ปรับตัวลดลง 0.06 บาท หรือ 1.26% ด้วยมูลค่าการซื้อขาย 123.98 ล้านบาท โดยราคาหุ้น TRUE ปรับตัวอยู่ในแดนลบอย่างต่อเนื่อง

โดย บล.ทิสโก้ แนะนำ “ซื้อ” TRUE ราคาเป้าหมาย 8.40 บาท/หุ้น โดยมองว่าผู้บริหารคาดว่ารายได้จะฟื้นตัวขึ้นบางส่วนในไตรมาส 1/2562 เนื่องจากผลประกอบการที่ลดลงในไตรมาส 4/2561 ส่วนใหญ่มาจากการปรับนโยบายทางบัญชีและรายการพิเศษ ทำให้รายได้จากการบริการใน ไตรมาส 1/2562 จะฟื้นตัวในระดับเดียวกับในไตรมาส 3/2561 แต่ธุรกิจทีวีจะได้รับผลกระทบจากผลของบอลโลก นอกจากนี้ TRUE จะมีค่าเช่าที่ไม่ใช้เงินสดที่เกี่ยวข้องกับ DIF และ OPEX ที่ไม่ใช่เงินสดที่ลดลง
ทั้งนี้ TRUE มีมุมมองในเชิงบวกต่อการอุดหนุนค่าเครื่อง และโปรโมชั่นของเน็ตแบบไม่จำกัดปริมาณ ซึ่งกระทบการดำเนินงานในปี 2561จะมีผลที่ลดลง แต่อย่างไรก็ตาม แม้ว่าการตลาดแบบนี้จะยังมีอยู่ แต่ลดลงจากเดิมในไตรมาส 4/2561
โดยการยืดการชำระเงินคลื่น 900MHz TRUE มั่นใจว่าภาครัฐจะยังอุดหนุนอุตสาหกรรม ปัจจุบันบริษัทยังไม่กังวลเรื่องการลงทุนในระบบ 5G เนื่องจากทั้ง 3 บริษัทล้วนไม่ต้องการการประมูลรอบใหม่หลังจากที่ระบบ 4G เพิ่งเริ่มใช้ได้ไม่นาน
ทั้งนี้ หากการยืดการชำระล้มเหลว TRUE อาจต้องมีการขายสินทรัพย์เข้ากองทุน DIF เพิ่มขึ้น และเชื่อว่าไม่มีความจำเป็นที่จะต้องเพิ่มทุน
ขณะที่มองว่าตลาดตกใจต่อผลประกอบการของ TRUE มากเกินไป หลังจากที่ราคาหุ้นลดลงกว่า 10.7% นับจากการประกาศผลประกอบการไตรมาส 4/2561 ทำให้ดาวน์ไซด์ของหุ้นมีจำกัด เราแนะนำให้ “ซื้อ” โดยมีมูลค่าที่เหมาะสม 8.40 บาท (SOTP)